Dak li għal sekli sħaħ tqies bħala ġojjell arkitettoniku Malti, tajnieh il-ġenb. F’Malta u Għawdex hawn erbgħin salina tal-melħ. U, fi kliem Pauline Dingli, li hija riċerkatriċi u awtur, il-biċċa l-kbira tas-salini madwar il-gżejjer Maltin għadhom pinna. Madanakollu, bosta minnhom jinsabu mitluqin u ma għadhomx jintużaw. U, b’riżultat ta’ dan, aktar ma jmur aktar il-produzzjoni lokali tal-melħ qed tmajna. Skont riċerka li għamlet relatata mal-produzzjoni tal-melħ f’pajjiżna, is-Sinjura Dingli, waqt ‘Malta u lil hinn minnha’ , qalet li ċertu ħofor madwar is-salini saħansitra jmorru lura għal żmien ir-Rumani. Ir-riċerkatriċi żiedet tgħid li l-ħidma fis-salini laħqet l-aqwa tagħha fi żmien il-Kavallieri ta’ San Ġwann, u kienet waħda mill-industriji ewlenin ta’ dawn il-gżejjer għal mijiet ta’ snin. Il-melħ Malti kien meqjus fost l-aqwa melħ għat-togħma u l-kwalità tiegħu, hekk kif kien jinġabar minn ġos-salini u f’temp ta’ ftit jiem kien ikun fuq il-mejda tal-ikel, mingħajr ma jmiss ma ebda tip ta’ proċessar. Is-Sinjura Dingli ġibdet l-attenzjoni għall-fatt li lil hinn mill-kċina, il-melħ utli daqstant ieħor fil-qasam tal-mediċina, hekk kif jintuża fost l-oħrajn għad-drip, biex jitnaddfu l-imniffsejn, u għall-kura tal-ġilda. F’dan l-isfond, l-awtriċi qalet li hija tassew ħasra li f’Malta għandna għadd ta’ salini li għadhom sostenibbli, u li ntelqu għalkollox.